<classify> WAZIRI wa Nchi, Ofi si ya Rais, Tawala za Mikoa na Serikali za Mitaa TAMISEMI, Selemani Jafo imezitaka taasisi zinazosimamia mifumo ya elimu nchini kutoweka vikwazo na masharti magumu kwa vijana wenye ufaulu mdogo kuendelea na kozi mbali mbali katika ngazi ya vyuo.Ametoa kauli hiyo jana wakati akizindua Mpango wa Kitaifa wa Elimu Changamani kwa vijana walio nje ya Mfumo Rasmi wa Elimu IPOSA uliofanyika katika Ukumbi wa Mkuu wa Mkoa wa Tabora wa Isike Mwanakiyungi. Jafo alisema kuwakwamisha vijana wenye ufaulu mdogo kuendelea na kozi mbalimbali kwa vigezo vya kuwa na ufaulu wa chini, ni kuwanyima vijana haki ya kupata ujuzi.Tuache kuweka mifumo yenye roho mbaya inayokwamisha vijana kielimu na ndoto zao za kushiriki uchumi wa viwanda, alisema na kubainisha kuwa wapo watalaamu wanakaa ofisini na kuweka vigezo vinavyolenga kukwamisha vijana kuendelea na mafunzo yakiwemo ya ufundi na kuwafanya kushindwa kushiriki ujenzi wa uchumi wa viwanda.Aliitaka Taasisi ya Elimu ya Watu Wazima kuweka mpango kwa vijana ili waendelee na vyuo vya juu ili Taifa liwe na wataalamu wengi. Kuhusu Mpango wa Elimu Changamani IPOSA alisema umekuja kujibu kauli ya utekelezaji wa uchumi wa viwanda kwani unajengwa na vijana wenye maarifa. Alisema lengo la programu hiyo ni kuwapatia vijana ujuzi, maarifa na stadi na mwelekeo wa kujitegemea na kuchangia kikamilifu katika maendeleo ya jamii inayomzunguka na Taifa kwa ujumla.Aidha, alisema IPOSA imedhamiria kuwawezesha walengwa kukuza stadi za kusoma, kuandika na kuhesabu pamoja na stadi za maisha mafunzo ya ufundi stadi na ujasiriamali. Pia alizitaka halmashauri zote ambazo mradi huo wa IPOSA unatekelezwa kuhakikisha wahitimu wa mafunzo hayo wanaunganishwa na fursa mbalimbali zilizopo ndani na nje ya maeneo yao.  <topic>: kitaifa 